Træk dine kritiske formuleringer om landbrugets belastning af vandmiljøet tilbage, eller vi sagsøger dig, for der er tale om injurier mod landbruget.

Sådan lyder budskabet i et brev, som advokatfirmaet Sønderby Legal har sendt til professor Stiig Markager, Aarhus Universitet, på vegne af interesseorganisationen Bæredygtigt Landbrug.

Brevet fra advokatfirmaet følger en henvendelse fra organisationens direktør, Hans Aarestrup, i april.

I begge breve klager Bæredygtigt Landbrug og advokaterne over udsagn, som Stiig Markager har fremsat henholdsvis i en kronik i Ingeniøren og over for Berlingske Tidende.

Stridens kerne: »Siden 2010 er udledningen af kvælstof steget«

Formuleringen i kronikken, som falder landbrugsorganisationen for brystet, lyder:

»Siden 2010 er udledninger af kvælstof steget med ca. 700 ton pr. år. Denne stigning er ­signifikant. Sandsynligheden for, at den er tilfældig, er 0,06 pct., dvs. næsten 100 gange lavere end de 5 pct., som man normalt bruger for at afgøre, om noget skyldes en tilfældighed.«

Ifølge Bæredygtigt Landbrug er udsagnet ikke korrekt. Det samme gælder en efterfølgende kommentar i Berlingske Tidende samt en kommentar til samme avis om de såkaldte minivådområder, som landmændene ikke har etableret i samme grad som forudset i den afgående regering landbrugspakke.

Advokater: De beskylder medlemmerne for overdreven miljøbelastning

»Deres udtalelser fremkalder ifølge vor klient et overdrevent indtryk af landbrugets miljøbelastning,« og »at miljøbelastningen yderligere vil stige, fordi vor klients medlemmer ikke vil opfylde Fødevare- og Landbrugspakkens forudsætninger«. Udtalelserne »udgør derfor beskyldningerne om medlemmernes (overdrevne) miljøbelastning nu og i fremtiden,« skriver advokaterne bl.a. til Stiig Markager.

De konstaterer, at han ikke har besvaret det første brev fra Bæredygtigt Landbrug og opfordrer vandmiljøprofessoren til inden 25. maj at »dokumentere rigtigheden« af hans »tre fremsatte udsagn« eller at »trække dem tilbage«.

Det har Stiig Markager ikke gjort, og det kan ifølge brevet »være i strid med Straffelovens bestemmelser om æreskrænkelserne og dermed udløse sanktioner«.

»På dette grundlag må De påregne, at vor klient agter at foretage retsskridt mod Dem,« slutter advokaterne i brevet.

Forskere risikerer personlig ruin

Det er stilet til Stiig Markagers privatadresse og ikke hans kontor på Aarhus Universitet.

»Det bemærkes, at Aarhus Universitet har understreget, at De i den offentlige debat ikke udtaler Dem på vegne af Aarhus Universitet,« begrunder advokaterne.

At søgsmålet er anlagt mod Stiig Markager som privatperson, men pga. hans udtalelser som professor, er et af de aspekter, som advokat Asger Thylstrup fremhæver over for dagbladet Information, der var først til at omtale truslen om sagsanlæg.

Injuriesager bliver ført som private søgsmål, selv om den tilhørende bestemmelse om æreskrænkelserne er at finde i straffeloven, hvilket Asger Thylstrup, forfatter til en bog om injuriesager, betragter som et problem for ytringsfriheden.

»En stor organisation har jo råd til at lægge sag an mod en forsker, og måske kan de have held til at lukke munden på ham, fordi han risikerer at blive ruineret, hvis han skal føre sagen,« siger han til Information.

Hverken Asger Thylstrup eller andre juridiske eksperter, som avisen har kontaktet, mener dog, at sagen mod Stiig Markager har nogen chance ved domstolene.

Stiig Markager: De skal ikke kunne skræmme forskere

Stiig Markager selv står ved sine udsagn og har ikke tænkt sig at føje Bæredygtigt Landbrug.

»Jeg er helt tryg ved både mine udtalelser og en evt. retssag – som jeg dog tvivler meget på bliver til virkelighed,« skriver han i en kort mail til Ingeniøren.

Han mener, at Bæredygtigt Landbrug truer med sagsanlæg for generelt at skræmme forskere fra at udtale sig.

»Jeg vil gerne arbejde for, at det ikke sker,« skriver han.

Institutleder: »Fuldstændig uhørt«

Samme udlægning har Peter Henriksen, der leder institut for Bioscience på Aarhus Universitet. Han kalder over for Information truslen »fuldstændig uhørt«.

»Jeg tolker det som en interesseorganisations forsøg på at stække vores forskeres bidrag til den offentlige debat. Det kan vi selvfølgelig på ingen måde acceptere,« siger Peter Henriksen til avisen.

Omvendt mener direktør Hans Aarestrup fra Bæredygtigt Landbrug, at Stiig Markager »misbruger« sin professortitel, fordi han ifølge organisationen udtaler sig om forhold på landjorden.

»Det går langt tilbage. Nu blev vi bare tilstrækkeligt irriterede,« siger han til Information.

Læs også: Radikale og socialdemokrater vil ændre landbrugspakken

Ud over kronikken har Stiig Markager været en kilde til en række af Ingeniørens artikler om, at vandmiljøet er kommet under øget pres. Artikelserien er nomineret til årets Anders Bording-prisen, der uddeles fredag.

Se hele vores fokus om vandmiljøet under pres

Læs brevene til Stiig Markagers fra Bæredygtigt Landbrug og interesseorganisationens advokater herunder

<div class="consent-placeholder" data-category="cookie_cat_functional" onClick="CookieConsent.renew()">Dette indhold kan kun vises hvis funktionelle cookies er accepteret. <br /><span>Klik for at opdatere samtykke</span> </div>